U sklopu projekta „Povećanje pristupa elektroničkim izvorima znanstvenih i stručnih informacija – e-izvori“ koji se financira sredstvima iz Europskog socijalnog fonda - Nacionalna i sveučilišna knjižnica pokreće edukaciju studenata diplomskih i poslijediplomskih studija, asistenata i viših asistenata te znanstveno-nastavnog, znanstvenog i nastavnog osoblja u zvanjima od jeseni. Radionice traju 90 minuta.

Radionice su sljedeće:

- **Elektronički izvori znanstvenih i stručnih informacija**

Sažetak

Uvodnim izlaganjem i vježbama polaznicima će biti predstavljeni elektronički izvori znanstvenih i stručnih informacija dostupnih temeljem projekta Povećanje pristupa elektroničkim izvorima znanstvenih i stručnih informacija E – izvori. Kao podloga za izvedbu uvodnih izlaganja izradit će se prezentacije i primjeri za vježbu prema potrebama studenata i znanstvenika, oblikovana s obzirom na pripadnost znanstvenom podrucju.

Cilj edukacije je upoznavanje studenata, mladih znanstvenika i znanstveno-nastavnog osoblja o mogućnostima pristupa elektroničkim izvorima znanstvenih i stručnih informacija te osposobljavanje za samostalno pretraživanje. Time bi se proširila znanja korisnika o dostupnim elektroničkim izvorima i njihovom boljem vrednovanju.

- **Značaj bibliometrijskih analiza u kvantitativnom vrednovanju kvalitete znanstvene** djelatnosti

Sažetak

Svrha vrednovanja znanstvenog rada obično je vezana za usporedbe znanstvenika, ustanova, znanstvenih područja, pa i zemalja te je metodološki najprihvatljiviji upravo kvantitativni pristup koji se koristi scientometrijom i bibliometrijom.

Bibliometrijske i scientometrijske analize temelje se na podacima o broju znanstvenih radova, broju dobivenih citata, zastupljenim autorima te se pomoću njih mjeri znanstvena produktivnost i odjek pojedinaca, ili istraživačkih timova, ustanova i država. Citatnim analizama moguće je otkriti značajne autore, publikacije, može se pratiti razvoj znanstvenog područja te otkrivati znanstveni komunikacijski kanali. Moguće je vrednovati pojedine znanstvenike, institucije i zemlje, ili časopise i to brojem i vrstom dobivenih citata.

Kvantitativno vrednovanje kvalitete znanstvenika zaposlenih pri sveučilištu i znanstvenim ustanovama te kvantitativnom vrednovanju kvalitete znanstveno-stručnih časopisa za potrebe uredništva definirano je kriterijima za vrednovanje kvalitete znanstvene djelatnosti. Najčešći kriteriji za vrednovanje znanstvene produktivnosti znanstvenika hrvatske akademske zajednice su:

- indeksiranost objavljenih radova u relevantnim bazama podataka (npr. Web of Science Core Collection, Scopus i Current Contents, te bazama podataka relevantnim za određeno znanstveno područje),

- bibliometrijski pokazatelji o objavljenim znanstvenim radovima (citiranost, h-indeks),

- kao i bibliometrijski pokazatelji o znanstvenim časopisima (faktor odjeka časopisa (engl. Impact Factor, IF), SCImago Journal Rank (SJR) i Source Normalized Impact per Paper (SNIP).

Indeksiranost radova kao i citiranost istih od velike je važnosti za znanstvenike, jer im vidljivost radova u bibliografskim bazama, između ostalog, omogućuje napredovanja u viša zvanja, dodjele nagrada koje raspisuje MZOS, prijave na natječaje za radna mjesta pri znanstvenim institucijama, prijava doktorata, članstvo u HAZU. Također, jednako je važna i zastupljenost časopisa u relevantnim bazama uredništvima časopisa jer predstavljaju temelj Povjerenstvu za znanstveno-izdavačku djelatnost za ocjenjivanje znanstvenih časopisa te određivanje financijske potpore. Iz navedenog, vidljiva je važnost dostupnosti bazama podataka koje su neophodne za procjenu kvalitete znanstvenika i znanstvenih ustanova. Dostupnost bazama podataka hrvatskoj akademskoj zajednici omogućena je projektom Povećanje pristupa elektroničkim izvorima znanstvenih i stručnih izvora informacija, skraćenoga naziva E-Izvori. Hrvatskoj akademskoj zajednici baze podataka dostupne su na Portalu elektroničkih izvora za hrvatsku akademsku i znanstvenu zajednicu, http://baze.nsk.hr/